पाएं अपने शहर की ताज़ा ख़बरें और फ्री ई-पेपरडाउनलोड करें
शहर में कोरोना मरीज लगातार बढ़ रहे हैं। इन मरीजों के लिए मेडिकल स्टोर पर बिक रहे इक्यूपमेंट और सामान असली कीमत से कई गुना ज्यादा महंगे दामों पर बिक रहा है। इसपर न तो प्रशासन की नजर है और न ही सरकार इसे रोक पा रही है। हालात ये हैं कि दुकानदारों ने इक्यूपमेंट के रेट पर खुद स्लिप बनाकर चिपका रखी है। इन्हें गरीब और मध्यम वर्गीय लोग लेने को मजबूर हैं। भास्कर ने बुधवार को शहर की अलग-अलग दुकानों पर बिक रहे इक्यूपमेंट की कालाबाजारी का खुलासा करने के लिए स्टिंग किया, जिसने मेडिकल स्टोरों पर हो रही इस लूट की पोल खोल दी। पढ़िए लूट का लाइव...।
स्थान: सग्गू चौक समय: दोपहर 1.30 बजे
रिपोर्टर: ऑक्सीमीटर मिल जू..? दुकानदार: हां.. हां, दस्सो किन्ने.. रिपोर्टर - रेट की ऐ..? दुकानदार: 1300 रुपए रिपोर्टर: सस्ता जेया दिखाओ दुकानदार: सस्ता तां नी लब्बणा, मेरे कोल वी आही पीस ऐ..।
स्थान: किचलू नगर समय:दोपहर 2.10 बजे
रिपोर्टर: भाई, ऑक्सीमीटर है..? दुकानदार: हां,1700 से शुरू है। रिपोर्टर: 2 महीने पहले तो 350 का लिया था। दुकानदार: प्रिंट रेट देखो, 3990 रुपए है। लैस कर 2000 में दे रहे हैं। इससे कम का 1700 रुपए का है।
स्थान: अमरपुरा समय: दोपहर 12.45 बजे
रिपोर्टर: इक एन95 मास्क देणा.. दुकानदार: आ लवो... रिपोर्टर: ऐहे एन95 तां लगदा नीं, किन्ने पैसे..? दुकानदार: कम्म अपणा ही आ, 40 रुपए दा.. रिपोर्टर: होलसेल रेट तां 25 रुपए है, नाले ऐहे तां पेहले ही खराब लगदा..? दुकानदार: सारे लै के जांदे ने, बोहत विकदा ऐहे.. रिपोर्टर: इक सेनेटाइजर वी देना...आहा किन्ने दा.. दुकानदार: 60 रुपए दे देयो... रिपोर्टर: मगर प्रिंट रेट तां 50 रुपए है... दुकानदार: अच्छा, चलो तुसीं 50 रुपए दे दो...।
होम आइसोलेशन में इन चीजों की जरूरत
ऑक्सीमीटर: मरीज को ऑक्सीजन लेवल चेक करने के लिए ये काफी मददगार है। इससे आपको ये अंदाजा हो जाता है कि कब आपको ऑक्सीजन की जरूरत है और कब अस्पताल जाना चाहिए। एक महीने पहले तक इसकी कीमत 350 से 400 के बीच थी, लेकिन अब 1300 से 2 हजार तक बिक रहा है। ऑक्सीजन कंसंट्रेटर: किसी मरीज को ऑक्सीजन की कमी हो और सिलेंडर उपलब्ध न हो तो मशीन का इस्तेमाल किया जाता है, जोकि वातावरण से खुद-ब-खुद ऑक्सीजन जेनरेट करती है। दो महीने पहले तक ये 20 से 30 हजार में बिक रही थी। अब 60 हजार से सवा लाख रुपए ऐंठे जा रहे हैं। मास्क: साधारण मास्क 2.50 रुपए का होलसेल मार्केट में बिकता है, लेकिन उसे बाजार में 10 रुपए में बेचा जा रहा है। एन-95 मास्क का होलसेल रेट 25 रुपए है, जबकि मार्केट में 200 रुपए का बिक रहा है। यही नहीं कुछ दुकानदार तो फर्जी एन-95 मास्क बनाकर मार्केट में 40 50 रुपए में बेच रहे हैं। ग्लव्स: एक महीने पहले ग्लव्स के एक डिब्बे का रेट 170 रुपए था, जोकि अब 300 से 325 के बीच बिक रहा है। स्टीमर: संक्रमण को कम करने और फेफड़ों की इंफेक्शन क्लीयर करने के लिए स्टीम लेना आवश्यक है। इसकी कीमत होलसेल 120 रुपए थी, जोकि अब 200 से 350 रुपए में बिक रही है।
सीधी बात
डॉ. किरण आहलूवालिया, सिविल सर्जन
कोरोना मरीजों के इलाज में इस्तेमाल होने वाले इक्यूपमेंट्स की कालाबाजारी क्यों हो रही है? -हमें शिकायत दें, एक्शन लेंगे। सामान के रेट कई गुना ज्यादा देकर बेचे जा रहे हैं, आपकी टीमें कहां हैं? -अगर ऐसा कुछ हो रहा है तो सभी टीमों को निर्देश दिए जाएंगे कि वो चेकिंग करें । महंगे इक्यूपमेंट्स बेचने वालों पर कोई कार्रवाई की जाएगी? -क्यों नहीं, शिकायत मिलने पर ऐसे दुकानदारों पर सख्त एक्शन लिया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn